Stella Nyanzi

Stella Nyanzi (Masaka, 1974ko ekainaren 16a) ugandar mediku-antropologoa eta ekintzaile feminista da.

Bizitza 
Stella Nyanzi Masakan jaio zen 1974n. Masa-komunikazioa eta Literatura ikasi zuen Kampalako Makerere Unibertsitatean, eta Mediku-antropologia Londresko University College-n. 2009an, Antropologiako doktoretza erdietsi zuen London School of Hygiene and Tropical Medicine-n. 2014-2016 bitartean, ikerlaria izan zen Makerere Unibertsitatean.

Emakumeen eta LGBT pertsonen eskubideen aldeko ekintzaile nabarmena da. 2017an, #Pad4GirlsUg kanpaina abiarazi zuen, Ugandako milioi bat neskari konpresa higienikoak eta tanpoiak banatzeko; izan ere, herrialdeko nesken % 30k eskolara joateari uzten diote hilekoarekin daudenean. Muturreko zakartasuna-ren aldekoa da, alegia, irain publikoa arma politiko gisa erabiltzearen defendatzailea. Hori dela-eta, behin baino gehiagotan atxilotua izan da Yoweri Museveni iraintzeaz akusatua. 2019ko abuztuan, 16 hilabeteko espetxe zigorra eman zioten presidenteari jazarpen zibernetikoa egiteagatik. 2020ko otsailaren 20an utzi zuten aske.

Erreferentziak

Kanpo estekak 

Emakume antropologoak
Feministak
LGBT ekintzaileak
Ugandako medikuak